KIRJALLINEN KYSYMYS P-0055/01 esittäjä(t): Dorette Corbey (PSE) komissiolle. Palosuoja-aineet.



Virallinen lehti nro 187 E , 03/07/2001 s. 0171 - 0172



KIRJALLINEN KYSYMYS P-0055/01 esittäjä(t): Dorette Corbey (PSE) komissiolle (16. tammikuuta 2001) Aihe: Palosuoja-aineet Sekä Yhdistyneessä kuningaskunnassa että Irlannissa on palosuoja-aineiden käyttö istuinhuonekaluissa pakollista. Tästä on ollut seurauksena kuolonuhrien määrän pieneneminen asuinrakennusten tulipaloissa (katso kauppa- ja teollisuusministeriön Effectiveness of the Furniture and Furnishings, Government consumer safety research -tutkimus). Palosuoja-aineiden käytön haittapuolena ovat kuitenkin mahdolliset ympäristöhaitat, sillä palonestokemikaalit ovat hormonaalisia haitta-aineita. Vastauksessaan aiempiin kysymyksiin (esittäjinä jäsenet Phillip Whitehead, Graham R. Watson ja Dirk Sterckx) komissio on kertonut aikovansa arvioida nykyisiä paloturvallisuusnormeja uudelleen ja tarvittaessa suostuvansa siihen, että standardit uusitaan. 1. Mihin päivämäärään mennessä komissio aikoo tehdä palosuoja-aineiden käytön pakolliseksi istuinhuonekalujen valmistuksessa? 2. Palamista hidastavien aineiden sisältämät hormonaaliset haitta-aineet huomioon ottaen, mitkä palosuoja-aineet komissio haluaa jättää pakollisen käytön ulkopuolelle tai kieltää kokonaan? Viime kuukausina on Itävallassa ja Alankomaissa sattunut kaksi traagista onnettomuutta, joissa vaatetuksen paloturvallisuudella oli merkitystä. 3. Katsooko komissio, että muun muassa urheilu- ja vapaa-ajan vaatteiden käsittely palosuoja-aineilla tulisi olla pakollista? Jos vastaus on myönteinen, mitä ja milloin voimme odottaa aloitteita sen suhteen? 4. Katsooko komissio, että varoitusmerkintöjen käyttö olisi asianmukainen toimenpide tässä tapauksessa? David Byrnen komission puolesta antama vastaus (13. maaliskuuta 2001) Verhoiltujen huonekalujen ja vaatteiden turvallisuudesta tai paloturvallisuudesta ei ole erityistä yhteisön lainsäädäntöä. Niihin sovelletaan 29 päivänä kesäkuuta 1992 yleisestä tuoteturvallisuudesta annettua neuvoston direktiiviä 92/59/ETY(1), jossa säädetään yleisestä turvallisuusvaatimuksesta. Tässä direktiivissä viitataan eurooppalaisiin standardeihin, joiden noudattaminen luo direktiivin uudessa, parhaillaan tarkistettavana olevassa versiossa, olettaman yleisen turvallisuusvaatimuksen täyttämisestä. Komissio katsoo, kuten se on todennut parlamentin jäsenille antamissaan vastauksissa, että esitettyä kysymystä on tarkasteltava lainsäädännön kannalta. Komissio vastasi Graham R. Watsonin suulliseen kysymykseen H-147/00 parlamentin viime vuoden maaliskuun istuntojakson kyselytunnilla(2), Dirk Sterckxin suulliseen kysymykseen H-303/00 viime vuoden huhtikuun istuntojakson kyselytunnilla(3), sekä Phillip Whiteheadin kirjalliseen kysymykseen E-1212/00(4). Komissio antoi myös joulukuussa 2000 Euroopan standardointikomitealle toimeksiannon, jolla pyritään luomaan yöpaitojen tulenkestävyyttä koskevat eurooppalaiset standardit, ja komissio on harkinnut uuden, muita asusteita koskevan toimeksiannon antamista. Verhoiltujen huonekalujen osalta komissio on vuoden 2000 aikana kuullut jäsenvaltioita yleisestä tuote-turvallisuudesta 29 päivänä kesäkuuta 1992 annetulla direktiivillä 92/59/ETY perustetun komitean jäseninä, sekä aloittanut saman vuoden joulukuussa Euroopan kuluttaja-järjestöjen kuulemisen mainitun standardointitoimeksiannon tarpeellisuudesta. Kaikissa tapauksissa on kuitenkin noudatettava neuvoston 27 päivänä heinäkuuta 1976 antamaa direktiiviä 76/769/ETY tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä(5). Tiettyjen terveydelle vaarallisten palonestoaineiden kuten tris(2,3-dibromipropyyli)fosfaatin, tris(atsiridinyyli)fosfiini-oksidin ja polybromattujen bifenyylien käyttö tekstiilituotteissa, jotka on tarkoitettu olemaan kosketuksissa ihon kanssa, on jo kielletty direktiivillä 76/769/ETY. Tämän lisäksi komissio on esittänyt pentabromidifenyylieetterin kieltämistä, koska se aiheuttaa vaaraa ympäristölle ja koska äidinmaidossa on havaittu pitoisuuksien nousua. Komissio ei aio saattaa palonsuoja-aineiden käyttöä pakolliseksi yksityistiloihin tarkoitetuissa istuin-kalusteissa. Euroopan standardointikomitea kehittää parhaillaan julkisten tilojen yleiseen turvallisuuteen liittyviä eurooppalaisia standardeja, jotka koskevat julkisissa tiloissa käytettävien kaihtimien ja seinäpapereiden palonkestävyysluokitusta ja luokituksen testausmenetelmiä. Kun standardit on luotu, komissio kehottaa jäsenvaltioita käyttämään niitä kansallisissa yhteyksissä. Varoittavien tuotemerkintöjen osalta komissio on sitä mieltä, että ne voivat täydentää käytettäviä teknisiä ratkaisuja silloin, kun teknisillä ratkaisuilla ei pystytä täysin poistamaan vaaran mahdollisuutta. Standardointielin voi edellyttää varoitusmerkintöjen käyttöä silloin, kun muita tyydyttäviä teknisiä ratkaisuja ei ole. (1) EYVL L 228, 11.8.1992. (2) Keskusteltavat aiheet Euroopan parlamentissa (maaliskuu 2000). (3) Keskusteltavat aiheet Euroopan parlamentissa (huhtikuu 2000). (4) EYVL C 46 E, 13.2.2001. (5) EYVL L 262, 27.9.1976.